དཔལ་རྡོ་རྗེ་འཇིགས་བྱེད་དཔའ་བོ་གཅིག་པའི་སྨིན་བྱེད་དབང་གི་སྔོན་འགྲོ་སྟ་གོན་གྱི་རིམ་པ།
༄༅།  ། དཔལ་རྡོ་རྗེ་འཇིགས་བྱེད་དཔའ་བོ་གཅིག་པའི་ སྨིན་བྱེད་དབང་གི་སྔོན་འགྲོ་སྟ་གོན་གྱི་རིམ་པ་བཞུགས་སོ།  །  ༄༅༅།  ། ན་མོ་གུ་རུ་བཛྲ་བྷཻ་ར་ཝཱ་ཡ།  རྒྱལ་ཀུན་ཡབ་གཅིག་རྗེ་བཙུན་མཁྱེན་པའི་གཏེར།  ། ཁམས་གསུམ་ཟ་བྱེད་རྡོ་རྗེ་འབར་བའི་སྐུ།  ། བདུད་ལས་རྣམ་པར་རྒྱལ་བ་དཔའ་བོའི་གར།  ། ཟློས་མཛད་གཤིན་རྗེའི་གཤེད་ལ་གུས་ཕྱག་འཚལ།  །
དེ་ལ་འདིར་ལྷག་པའི་ལྷ་མཆོག་བཅོམ་ལྡན་འདས་དཔལ་རྡོ་རྗེ་འཇིགས་བྱེད་དཔའ་བོ་གཅིག་པའི་དཀྱིལ་འཁོར་དུ་དབང་བསྐུར་བའི་ཚུལ་བཤད་པ་ལ་གསུམ།  སའི་ཆོ་ག། སྟ་གོན་གྱི་ཆོ་ག། དངོས་གཞིའི་ཆོ་གའོ།  །
དང་པོ་ལ་ལྔ།  ས་བརྟག་པ།  བསླང་བ།  སྦྱངས་པ།  བཟུང་བ།  བགེགས་ལ་ཕུར་བུ་བཏབ་སྟེ་བསྲུང་བ་རྣམས་སུ་ཡོད་པ་ལས།  འདིར་རས་བྲིས་ཀྱི་དབང་དུ་བྱས་ན་ས་བཟུང་བ་ཡན་ཆད་ཕྱག་ལེན་དུ་མི་མཛད་ཅིང་།  ས་བཟུང་བ་ནས་མཛད་པར་སྣང་ན་དེ་ལ་ཐོག་མར་སྐྱབས་འགྲོ་སེམས་བསྐྱེད་སྔོན་དུ་བཏང་ཞིང་།  དེ་རྗེས་སྐད་ཅིག་ཀྲོང་བསྐྱེད་ནས་ཉེར་བསྡུ་བར་དུ་སྒྲུབ་ཐབས་ཡོངས་རྫོགས་ཕྱག་བཞེས་ལྟར་ལེགས་པར་བྱེད་དགོས།  དེ་ནས་(༢)མཆོད་པ་བྱིན་གྱིས་བརླབས་ཏེ།  ཨོཾ་ཡ་མཱནྟ་ཀ་ས་པ་རི་ཝཱ་ར་ཨརྒྷཾ་པྲ་ཏིཙྪ་ནས་ཤཔྟའི་བར་གྱིས་མཆོད།  ཨོཾ་ཡ་མཱནྟ་ཀ་ས་པ་རི་ཝཱ་ར་ཨོཾ་ཨཱཿཧཱུཾ་གིས་ནང་མཆོད་ཕུལ།  དེ་ནས་ལག་པ་གཡས་པས་སྤོས་བཟུང་སྟེ་བདག་ཉིད་ཀྱི་ལྕེ་ཧཱུཾ་ལས་བྱུང་བའི་རྡོ་རྗེར་གྱུར་པར་བསམས་ནས།  མ་ལུས་ཕྱོགས་ན་བཞུགས་པ་ཡི།  ། སངས་རྒྱས་རྣམས་ནི་བདག་ལ་དགོངས།  ། མི་བསྐྱོད་རྡོ་རྗེ་ཞེས་བགྱིས་པས།  ། རྡོ་རྗེ་ཅན་གྱི་དཀྱིལ་འཁོར་འབྲི།  ། སངས་རྒྱས་ཀུན་དེང་གཤེགས་སུ་གསོལ།  ། དངོས་གྲུབ་འདི་ནི་བསྩལ་དུ་གསོལ།  ། དཀྱིལ་འཁོར་ཆེན་པོའི་ལས་རྣམས་ནི།  ། ཅི་ནུས་བཞིན་དུ་རབ་ཏུ་བགྱི།  ། ཞེས་ལན་གསུམ་གསོལ་བ་གདབ་ལ་གསོལ་འདེབས་སྐབས་དྲིལ་བུ་གསིལ་བར་བདེ་ཆེན་རོལ་མཚོ་སོགས་ལས་གསུངས་སོ།  །
གཉིས་པ།  སྒོའི་སློབ་མས་གསོལ་བ་གདབ་པ་ལ།  བླ་མ་རྡོ་རྗེ་འཇིགས་བྱེད་རྡོར་དྲིལ་འགྱིང་བའི་རྣམ་པར་གསལ་བ་ལ་ཕྱོགས་བཞིའི་སློབ་མ་རྣམས་གཏི་མུག་གཤིན་རྗེ་གཤེད་ལ་སོགས་པ་རིགས་བཞིའི་ང་རྒྱལ་དང་ལྡན་པ།  ལག་ན་རྡོར་དྲིལ་ཐོགས་པ་བཞིས་མཆོད་པ་བྱིན་གྱིས་རླབས།  བླ་མ་རྡོ་རྗེ་འཇིགས་བྱེད་དུ་མོས་པ་ལ་ཐུན་མོང་དུ།  ཨོཾ་ཡ་མཱནྟ་ཀ་ཨརྒྷཾ་ནས་ཤཔྟའི་བར་གྱིས་མཆོད།  ཤར་གྱི་སློབ་མས།  གཤིན་རྗེ་གཤེད་པོ་རབ་འཇིགས་པ།  ། གཏི་མུག་རྡོ་རྗེའི་ངོ་བོ་ཁྱོད།  ། སྟོན་པ་སངས་རྒྱས་ཀུན་རང་བཞིན།  ། རྡོ་རྗེ་སྐུ་ལ་ཕྱག་འཚལ་བསྟོད།  ། ཅེས་དང་།  ལྷོའི་སློབ་མས།  གཤིན་རྗེའི་གཤེད་པོ་རབ་འཇིགས་པ།  ། ཕྲ་མ་རྡོ་རྗེའི་རང་བཞིན་ཁྱོད།  ། རྡོ་རྗེ་ཐུགས་དང་རབ་མཚུངས་པ།  ། རིན་ཆེན་རྡོ་རྗེ་ཕྱག་འཚལ་བསྟོད།  ། ཅེས་དང་།  ནུབ་ཀྱི་སློབ་མས།  འདོད་ཆགས་རྡོ་རྗེའི་ངོ་བོ་ཁྱོད།  ། གཤིན་རྗེའི་གཤེད་པོ་རབ་འཇིགས་པ།  ། རྡོ་རྗེ་གསུང་དང་རབ་མཚུངས་པ།  ། རྡོ་རྗེ་གསུང་ལ་ཕྱག་འཚལ་བསྟོད།  ། ཅེས་དང་།  བྱང་གི་སློབ་མས།  ཕྲག་དོག་རྡོ་རྗེའི་ངོ་བོ་ཁྱོད།  ། གཤིན་རྗེའི་གཤེད་པོ་ལས་ཀུན་པ།  ། རྡོ་རྗེའི་སྐུ་དང་རབ་མཚུངས་པ།  ། ཕྱག་ན་རལ་གྲི་ཕྱག་འཚལ་བསྟོད།  ། ཅེས་དང་།  བཞི་ཀས་ཐུན་མོང་དུ།  སངས་རྒྱས་ཀུན་གྱི་དངོས་པོ་ཁྱོད།  ། སངས་རྒྱས་ཐམས་ཅད་གཅིག་བསྡུས་པ།  ། སངས་རྒྱས་ཀུན་མཆོག་གཙོ་བོའི་གཙོ།  ། དཀྱིལ་འཁོར་གཙོ་ལ་ཕྱག་འཚལ་བསྟོད།  ། ཅེས་ཤོ་ལོ་ཀ་གཅིག་གིས་བསྟོད།  དེ་ནས་ཐམས་ཅད་ཀྱིས་ཐུན་མོང་དུ།  གཤིན་རྗེ་འཇོམས་པའི་དཀྱིལ་འཁོར་འཇིགས།  ། དཀྱིལ་འཁོར་ཀུན་གྱི་གཙོ་བོ་ནི།  ། སྡིག་པ་ཐམས་ཅད་ཟད་མཛད་པ།  ། མགོན་པོ་དཀྱིལ་འཁོར་འབྲི་བར་མཛོད།  ། ཅེས་གསོལ་བ་གདབ།  སྒྲུབ་གྲོགས་མེད་ན་རང་ཉིད་ཀྱིས་བསྒོམས་ནས་བརྗོད་དོ།  །
གསུམ་པ།  དཀྱིལ་འཁོར་ནམ་མཁར་བཏེག་སྟེ་བགེགས་ལ་བཀའ་བསྒོས་ནས་བསྐྲད་པ་ལ།  སློབ་དཔོན་གྱིས།  སློབ་མ་རྣམས་ཀྱིས་དབྱངས་གཅིག་གིས་གསོལ་བ་བཏབ་པར་རིགས་ནས།  སེམས་ཅན་ཐམས་ཅད་ཉོན་མོངས་པས་གཟིར་བ་ལ་བལྟས་ཏེ་ཉོན་མོངས་པ་ལ་སླར་ཁྲོ་བ་སྟེ་དེ་རྣམས་ཀྱི་ཉོན་མོངས་གཞོམ་པར་(༣)བྱའོ།  ། སྙམ་དུ་བསམ་ནས་རྡོ་རྗེ་ཁུ་ཚུར་གཉིས་ཀྱི་མཛུབ་མོ་བསྐྱངས།  རྩེ་མོ་གཤིབས་ལ་འོག་ཏུ་ཕྱོགས་པ་སྤྱི་བོར་བཟུང་ཞིང་།  ཧཱུཾ་བཛྲ་ཨུ་ཏྟིཥྛ།  ཞེས་བརྗོད་ནས།  བསྒོམས་པའི་དཀྱིལ་འཁོར་ནམ་མཁའ་ལ་བཞུགས་པར་གྱུར་པར་བསམ།  སྒོ་བཞིའི་མཆོད་པ་བསྡུས།  དེ་ནས་རང་གཙོ་བོ་ལས་གྱེར་བའི་རྡོ་རྗེ་འཇིགས་བྱེད་དུ་གསལ་བའི་མིག་གཡས་པ་མ་ལས་ཉི་མ།  གཡོན་པ་ཌ་ལས་ཟླ་བ།  མིག་འབྲས་ཧཱུཾ་ལས་དུས་མཐའི་མེ་ལྟར་འབར་བའི་འོད་ཟེར་གྱིས་ཕྱོགས་ཐམས་ཅད་གསལ་བར་བྱས་ནས་ཕྱོགས་ཀུན་ཏུ་བལྟས་པས་བགེགས་རྣམས་བསྲེག་པར་གྱུར་པར་བསམ།  རྐང་མཐིལ་གཉིས་སུ་ཧཱུཾ་ཧཱུཾ་ལས་སྣ་ཚོགས་རྡོ་རྗེ་འབར་བ་རེ་རེ།  བསམ་ལ་རོལ་པའི་རྡོ་རྗེའི་འགྲོས་ཀྱིས་དཀྱིལ་འཁོར་གྱི་གཞི་ལ་གཡས་ཕྱོགས་སུ་བསྐོར་ཞིང་།  ཧྲཱིཿཥྚྲཱིཿབརྗོད་པས་གདུགས་པ་ཅན་རྣམས་བསྐྲད་པར་གྱུར་པར་བསམ་ཞིང་།  སྔགས་རིམ་ལས་སྐོར་བ་དང་པོ་དབང་ལྡན་ནས་བརྩམས་པར་གསུངས།  དེ་ནས་སློབ་དཔོན་དཀྱིལ་འཁོར་གྱི་དབུས་སུ་སོང་ལ།  ཧཱུཾ་ལུས་ངག་སེམས་ལ་གནས་པ་ཡི།  ། བགེགས་ཀྱི་ཚོགས་རྣམས་ཀུན་ཉོན་ཅིག། ང་ནི་དཔལ་ལྡན་རྡོ་རྗེ་འཆང་།  ། བསྲུང་བའི་འཁོར་ལོ་སྦྱོར་བ་པོ།  ། རྡོ་རྗེ་གཟུགས་ནི་འབར་བ་ཡིས།  ། ལུས་གསུམ་ལས་སྐྱེས་དགས་པར་བྱ།  ། གལ་ཏེ་ཁ་ཅིག་བདག་ལས་འདའ།  ། འཇིག་པར་འགྱུར་གྱི་གཞན་དུ་མིན།  ། ཞེས་བགེགས་ལ་བཀའ་བསྒོས།  རིན་ཆེན་ཕྲེང་བར་གསུངས་པའི་ཕྱོགས་བཞིའི་བཀའ་བསྒོ་བ་རྣམས་སྐབས་འདིར་མི་དགོས།  ཚིགས་བཅད་དེ་ལན་གསུམ་བརྗོད་རྗེས།  ཧྲཱིཿཥྚྲཱིཿའི་དྲག་སྔགས་ཀྱིས་བགེགས་བསྐྲད་པར་བྱ་ལ།  དེའི་ཚེ་ཡུངས་ཀར་གྱིས་བྲབས་ཤིང་གུ་གུལ་གྱིས་བདུག་ནས།  རོལ་མོའི་ཚམ་རྔམ་བྱ་བར་ཚད་ལྡན་འགའ་ཞིག་གིས་གསུངས་པས་སྤྲོ་ན་བྱའོ།  ། ཌ་མ་རུ་ཡོད་ན་སྔོན་འགྲོ་དང་།  འདིའི་སྐབས་ཌ་མ་དཀྲོལ་བ་ཕྱག་ལེན་ལ་མཛད་འདུག
ལྔ་པ།  བགེགས་ལ་ཕུར་བུ་བཏབ་སྟེ་བསྲུང་བ་ནི།  སེང་ལྡེང་ལ་སོགས་པ་ལས་བྱས་པའི་ཕུར་བུ་བཅུའམ།  ཡང་ན་གཅིག་སྣོད་ཀྱི་ནང་དུ་བཤམས་པ་ལ།  ཨོཾ་ཧྲཱིཿཥྚྲཱིཿས་བསངས།  སྭ་བྷཱ་ཝས་སྦྱངས།  ཕུར་བུ་རྣམས་སྟོང་པ་ཉིད་དུ་གྱུར་པར་བསམ།  སྟོང་པའི་ངང་ལས་ར་ལས་རལ་གྲི་རས་མཚན་པ་ཡོངས་སུ་གྱུར་པ་ལས།  སྟོད་རལ་གྲི་གཤིན་རྗེའི་གཤེད་ལྗང་གུ་ལྗང་སྔོན་དཀར་བའི་ཞལ་གསུམ་ཕྱག་དྲུག་གི་དང་པོ་གཉིས་ཀྱིས་གྲི་གུག་དང་ཐོད་པ་ཐུགས་ཀར་འཛིན་ཅིང་།  ལྷག་མ་གཡས་གཉིས་རལ་གྲི་དང་འཁོར་ལོ།  གཡོན་གཉིས་ནོར་བུ་དང་པདྨ་འཛིན་པ།  ལྟེ་བ་མན་ཆད་རྡོ་རྗེ་རྩེ་གཅིག་པའི་རྣམ་པ་ཅན་གྱི་ཕུར་བུར་གྱུར།  ཨོཾ་ཧྲཱིཿཥྚྲཱིཿཝི་ཀྲྀ་ཏཱ་ན་ན་ཧཱུཾ་ཧཱུཾ་ཕཊ་ཕཊ་ཧཱུཾ་སརྦ་དུཥྚྲཱཾཿཨིནྡྲ་ཨ་དི་ན་ས་པ་རི་ཝཱ་ར་ཨཱ་ཀཪྵ་ཡ་ཛཿརང་གི་ཐུགས་ཀ་ནས་གཤིན་རྗེ་གཤེད་ཞལ་གཅིག་ཕྱག་གཉིས་པ་ལྕགས་ཀྱུ་དང་ཞགས་པ་ཐོགས་པ་མང་པོ་སྤྲོས།  བགེགས་ཀྱི་གཙོ་བོ་ཕྱོགས་སྐྱོང་བཅུ་བཀུག་པའི་སྤྱི་བོར་ཕུར་བུ་བཙུགས་ཤིང་།  རྡོ་རྗེ་འབར་བའི་ཐོ་བས་བརྡུངས་པས་བགེགས་རྣམས་ཀྱི་སྤྱི་བོ་ནས་རྐང་མཐིལ་གྱི་བར་དུ་ཕུག་པར་གྱུར་པར་བསམ་སྟེ།  ལག་པ་གཡོན་པས་ཕུར་བུ་བཟུང་བའི་མགོ་ནས་གཡས་ཀྱིས་ཐོ་བས་རྡུང་བཞིན་པར།  ཨོཾ་གྷ་གྷ་གྷཱ་ཏ་ཡ་གྷཱ་ཏ་ཡ།  སརྦ་དུཥྜན་ཕཊ་ཕཊ།  ཀཱི་ལ་ཡ་ཀཱི་ལ་ཡ་སརྦ་པཱ་པཾ་ཕཊ་ཕཊ།  ཧཱུཾ་ཧཱུཾ་ཧཱུཾ་བཛྲ་ཀཱི་ལ་ཡ།  བཛྲ་དྷཱ་ར་ཨཱ་ཛྙཱ་པ་ཡ་ཏི་སརྦ་བིགྷྣཾ་ཀཱ་ཡ་ཝཱཀ་ཙིཏྟ་བཛྲ་ཀི་ལ་ཡ།  (༤)ཧཱུཾ་ཧཱུཾ་ཧཱུཾ་ཕཊ་ཕཊ།  ཅེས་བརྗོད་ནས་དབང་ལྡན་ནས་བརྩམས་ཏེ་ཕྱོགས་མཚམས་རྣམས་སུ་གདབ་པའམ།  ཡང་ན་ཕུར་བུ་གཅིག་གིས་ཕྱོགས་མཚམས་རྣམས་སུ་གདབ་པའི་དམིགས་པ་དང་བཅས་སྔགས་ཚར་བཅུ་འདོན་དགོས་སོ།  ། དེ་ནས་མཆོད་དཔོན་གྱིས་ཕུར་བུ་རྣམས་ཕྱོགས་སོ་སོར་ཞལ་ཕྱིར་བསྟན་ཏེ་འཇོག་རྒྱུ།  གཅིག་ལས་མེད་ན་དབང་ལྡན་དུ་སྔར་བཞིན་འཇོག་དགོས།  དེ་ནས་རང་གི་ཐུགས་ཀ་ནས་སྤྲོས་པའི་རྡོ་རྗེ་འབར་བའི་འོད་ཟེར་རྣོན་པོས་སྟེང་འོག་གཉིས་དང་ཕྱོགས་མཚམས་བརྒྱད་པོ་ཀུན་ཏུ་ཁྱབ་པས་ཕྱོགས་ཐམས་ཅད་བཅིངས་ཤིང་།  ས་གཞི་ཐམས་ཅད་བགེགས་མཐའ་དག་དང་བྲལ་བར་གྱུར་པར་བསམ་མོ།  །
གཉིས་པ་སྟ་གོན་གྱི་ཆོ་ག་ལ་སའི་ལྷ་མོ་ལྷག་གནས།  དཀྱིལ་འཁོར་གྱི་ལྷ་ལྷག་གནས།  བུམ་པ་ལྷག་གནས།  སློབ་མ་ལྷག་གནས་དང་བཞི་ལས།  རས་བྲིས་ལ་དང་པོ་གཉིས་མི་དགོས་ཤིང་།  བུམ་པ་ལྷག་གནས་དང་སློབ་མ་ལྷག་གནས་གཉིས་བྱེད་དགོས།  དེས་ན་གསུམ་པ་བུམ་པ་ལྷག་གནས་བྱེད་པ་ལ།  རྣམ་རྒྱལ་བུམ་པའི་མདུན་དུ་ཆོས་འབྱུང་གི་དབུས་སུ་པདྨ་དང་ཉི་མའི་སྟེང་དུ་གྲི་གུག་གམ་རྡོ་རྗེ་གང་རུང་དང་།  ལས་བུམ་ལའང་པད་ཉིའི་སྟེང་དུ་མཚན་མ་དེ་འདྲ་རེ་འབྲི་དགོས།  མགུལ་ཆིངས་ནི་གོས་དཀར་སེར་ཟུང་ངམ་དམར་སེར་ཟུང་གིས་མགུལ་བར་སྒྲོག་གསུམ་པའི་ཚུལ་གྱིས་བཅིངས།  ཧཱུཾ་ལན་བདུན་བཟླས་པའི་སྲད་བུ་དཀར་པོས་བསྐོར་བ་བདུན་དཀྲིས་ནས།  ཨོཾ་བཛྲ་ཤེ་ཁ་ར་རུ་ཊ་མ་ཊ་དི་ཤཾ་བྷན་དྷ་ཧཱུཾ།  ཞེས་བཟླས་ནས་དཀྲིས་མགུལ་ཆིངས་དེ་ཉིད་དཀྲི་སྟངས་ནི་སྒྲོག་བུ་གསུམ་གྱེན་དུ་བསླངས་ཏེ་བུམ་པའི་ཁ་ནས་དཀྲིས་རྒྱུ་མ་ཟད།  སྣེ་མོར་མདུད་པ་རྒྱག་མི་རུང་བས་སྲུབ་ཏུ་གསེབ་རྒྱུ་ཡིན།  དེ་ནས་བུམ་པ་ལ་གུ་གུལ་གྱིས་བདུག། ལས་ཐམས་ཅད་པའི་སྔགས་བཟླས་པའི་ཡུངས་ཀར་གྱིས་བཏེགས་ལ་བགེགས་བསྐྲད་ཅིང་།  ཆུ་གཙང་མ་སྲོག་ཆགས་མེད་པ་དྲི་བཟང་དང་བསྲེས་པས་རན་པར་དགང་།  བླ་མེད་བུམ་རྫས་བཏབ།  ལོ་མ་དང་མེ་ཏོག་ཡོད་པའི་ཡལ་འདབ་ཀྱིས་ཁ་བརྒྱན།  རྣམ་བུམ་གྱི་སྟེང་དུ་དྲི་བཟང་དང་བདུད་རྩི་ལྔ་དང་བཅས་པའི་དུང་མཆོད་ཀྱི་ཆུ་བཞག། དེའི་སྟེང་དུ་རྡོ་རྗེ་གཟུངས་ཐག་ལ་མེ་ཏོག་གི་འཕྲེང་བ་བཏགས་པ་བཞག་ལ།  བུམ་པ་གཉིས་མེ་ཏོག་གི་ཚབ་ཏུ་འབྲས་དཀར་དང་ཀུ་ཤའི་གདན་གྱི་དོད་དུ་ལས་བུམ་གྱི་ཁ་རྒྱན་བུམ་པ་གཉིས་ཀྱི་རྒྱབ་ཏུ་འཕྲེད་འཇོག་བྱས།  རྣམ་རྒྱལ་བུམ་པ་བླ་མའི་གཡོན་དང་ལས་བུམ་གཡས་སུ་འཇོག་དགོས།  དེ་ནས་བུམ་པ་རྣམས་ལ།  ཧྲཱིཿཥྚྲཱིཿས་བསང་།  ཤཱུ་ནྱ་ཏཱས་སྟོང་པར་སྦྱངས།  བུམ་པ་སྟོང་པ་ཉིད་དུ་གྱུར།  སྟོང་པའི་ངང་ལས་བཾ་ལས་བྱུང་བའི་རིན་པོ་ཆེའི་བུམ་པ་དཀར་པོ་ལྟོ་བ་ཆེ་བ།  མགྲིན་པ་རིང་བ།  མཆུ་འཕྱང་བ་ལ་སོགས་པ་མཚན་ཉིད་ཐམས་ཅད་དང་ལྡན་པར་གྱུར།  ཨོཾ་ཏཔྟེ་ཏཔྟེ་མཧཱ་ཏཔྟེ་སྭཱ་ཧཱ།  ལྷའི་ཆུ་བོ་གངྒཱ་དང་བུམ་པའི་ཆུ་དབྱེར་མི་ཕྱེད་པར་གྱུར།  རྣམ་རྒྱལ་བུམ་པ་ཕྱི་བུམ་པ་ལ་ནང་གཞལ་གཡས་ཁང་གདན་དང་བཅས་པའི་རྣམ་པ་ཅན་དུ་གྱུར་པའི་དབུས་སུ་ཧཱུཾ་ལས་རྡོ་རྗེ་ཧཱུཾ་གིས་མཚན་པ།  དེ་ཡོངས་སུ་གྱུར་པ་ལས་དཔལ་རྡོ་རྗེ་འཇིགས་བྱེད་ཆེན་པོ་སྐུ་མདོག་མཐིང་ནག་ཞལ་དགུ་ཕྱག་སོ་བཞི་ཞབས་བཅུ་དྲུག་པ།  ཞེས་པ་ནས།  ཏིང་ངེ་འཛིན་སེམས་དཔའ་ཧཱུཾ་ཡིག་མཐིང་ག་འོད་ཟེར་ལྔ་འཕྲོ་བ།  ཞེས་པའི་བར་སྒྲུབ་ཐབས་བཞིན་བྱེད་རྒྱུ།  རྣམ་རྒྱལ་བུམ་པའི་མཚན་མའི་གནས་སུ་སྣ་ཚོགས་པདྨ་དང་ཉི་མའི་གདན་གྱི་སྟེང་དུ་ཧཱུཾ་ལས་རྡོ་རྗེ་ཧཱུཾ་གིས་མཚན་པ་དེ་ཡོངས་སུ་(༥)གྱུར་པ་ལས་དཔལ་རྡོ་རྗེ་འཇིགས་བྱེད་ཆེན་པོ་སྐུ་མདོག་མཐིང་ནག་ཞལ་གཅིག་ཕྱག་གཉིས་གྲི་གུག་དང་ཐོད་པ་འཛིན་པར་གྱུར།  ལས་བུམ་གྱི་ནང་དང་མཚན་མའི་གནས་སུ་སྣ་ཚོགས་པདྨ་དང་ཉི་མའི་གདན་རེ་རེ།  གདན་དེ་གཉིས་ཀྱི་སྟེང་དུ་ཧཱུཾ་ལས་རྡོ་རྗེ་ཧཱུཾ་གིས་མཚན་པ་གཉིས་ཡོངས་རྫོགས་སུ་གྱུར་པ་ལས།  དཔལ་རྡོ་རྗེ་འཇིགས་བྱེད་ཆེན་པོ་སྐུ་མདོག་མཐིང་ནག་ཞལ་གཅིག་ཕྱག་གཉིས་གྲི་གུག་དང་ཐོད་པ་འཛིན་པར་གྱུར།  དེ་ཐམས་ཅད་ཀྱི་མིག་གཉིས་སུ་ཀྵིཾ།  སྣ་གཉིས་སུ་ཛྲིཾ།  སྣར་ཁཾ།  ལྕེའི་རྩ་བར་རཾ།  དཔྲལ་བར་ཀཾ།  ལྟེ་བར་སཾ།  སྤྱི་བོར་ཨོཾ།  མགྲིན་པར་ཨཱཿཐུགས་ཀར་ཧཱུཾ་གིས་མཚན་པ།  ཨོཾ་ཧྲཱིཿཧཱ་བྷོ་མཧཱ་ཀྲོ་དྷ་ཨཱ་གཙྪ་ཨཱ་གཙྪ་ཨསྨཱ་ད་པཱུ་ཛ་པྲ་ཏི་གྲིཧྞནྟུ་པྲ་སཱ་ད་མེཿདྷཱི་མཱན་ཀུ་རུ་སྭཱ་ཧཱ།  རང་གི་ཐུགས་ཀའི་ཧཱུཾ་ལས་འོད་ཟེར་འཕྲོས།  རང་བཞིན་གྱི་གནས་ནས་བསྒོམ་པ་དང་འདྲ་བའི་ཡེ་ཤེས་ཀྱི་འཁོར་ལོ་སྤྱན་དྲངས།  ཨོཾ་ཧྲཱིཿཥྚྲཱིཿཝི་ཀྲི་ཏཱ་ན་ན་ཧཱུཾ་ཕཊ།  ཨོཾ་ཧྲཱིཿཥྚྲཱིཿཧཿསོགས་དང་།  ཨོཾ་མུངྒ་རཱ་ཛཿཨོཾ་དཎྜ་ཧཱུཾ།  ཨོཾ་པདྨ་པཾ།  ཨོཾ་ཁངྒ་ཧོཿཨོཾ་ཧྲཱིཿཧཱཿབྷོ་྾ཀུ་རུ་སྭཱ་ཧཱ།  སླར་ཡང་རང་གི་ཐུགས་ཀའི་ཧཱུཾ་ལས་འོད་ཟེར་འཕྲོས་པས།